গণ্ডারের শিং থেকে ওষুধ তৈরি! ভুলে ভরা NCERT-র পাঠ্যবই?

ওয়েব ডেস্ক: ইতিহাস নিয়ে কাটছাঁটের সঙ্গে এবার ভুল তথ্য দেওয়ার অভিযোগে বিতর্কে জড়াল NCERT-এর পাঠ্যবই (NCERT Textbook)। চতুর্থ শ্রেণির অঙ্ক বইয়ে ভারতীয় গণ্ডার (Indian Rhino) সম্পর্কে ভুল তথ্য (Wrong Information) পরিবেশনের অভিযোগ উঠেছে। পাঠ্যবইয়ে ভারতীয় গণ্ডারের দু’টি শিং দেখানো হয়েছে, যেখানে বাস্তবে এই প্রাণীটির মাত্র একটি শিং থাকে। শুধু তাই নয়, বইয়ে উল্লেখ করা হয়েছে যে, গণ্ডারের শিং থেকে ওষুধও তৈরি করা হয়।

এটিকে সম্পূর্ণ ভ্রান্ত ও বিভ্রান্তিকর তথ্য বলে মনে করছেন পরিবেশবিদ ও বিশিষ্ট নাগরিকেরা। ভারতীয় গণ্ডার সম্পর্কে এই তথ্যকে কেন্দ্র করে প্রশ্ন উঠছে, কীভাবে এরকম ভুল তথ্য দিয়ে সাজানো হল একটি প্রাথমিক শ্রেণির পাঠ্যবই? ভারতীয় গণ্ডার, বিশেষত অসমের কাজিরাঙা জাতীয় উদ্যানে বসবাসকারী গণ্ডারদের সংরক্ষণে সরকারের একাধিক পদক্ষেপ ইতিমধ্যেই সফল হয়েছে। অসমের এই প্রাণীটিকে রাজ্য পশুর মর্যাদাও দেওয়া হয়েছে।

আরও পড়ুন: পেগাসাস দ্বারা বিরোধীদের নজরদারি! পেগাসাস নিয়ে কী বলল সুপ্রিম কোর্ট?

এই প্রাণীর সম্পর্কে ভুল তথ্য ছোটদের বইয়ে দেওয়া হলে, তা ভবিষ্যৎ প্রজন্মের চিন্তাভাবনাকে যেমন বিকৃত করবে, তেমনই চোরাশিকারকে পরোক্ষভাবে উৎসাহিত করতে পারে বলেও আশঙ্কা করা হচ্ছে। অসমের বিশিষ্ট সংরক্ষণবাদী বিভাব কুমার তালুকদার জানিয়েছেন, “ভারতীয় গণ্ডারকে দু’টি শিং সহ দেখানো হয়েছে, যা একটি স্পষ্ট ভুল। এটি যদি অসাবধানতাজনিত হয়, তবুও সম্পাদকদের আরও সতর্ক হওয়া উচিত ছিল।”

তিনি আরও জানান, “পাঠ্যবইয়ে গণ্ডারদের বিপন্নতার জন্য বন্যাকে দায়ী করা হয়েছে। অথচ বন্যা একটি প্রাকৃতিক ঘটনা, যা প্রকৃতির স্বাভাবিক কার্যকলাপের একটি অংশ। এটি চোরাশিকার বা অন্যান্য মানবসৃষ্ট হুমকির সঙ্গে মেলানো একেবারেই যুক্তিযুক্ত নয়।” সবচেয়ে বড় উদ্বেগের কারণ হলো, বইয়ে লেখা হয়েছে গণ্ডারের শিং থেকে ওষুধ তৈরি হয়। বিভাব কুমারের আশঙ্কা, “এই ভুল তথ্য আবারও চোরাশিকারকে প্ররোচিত করতে পারে।”